Document ID: 31998D0708

Nõukogu otsus,
3. november 1998,
Euroopa Ühenduse ja Tšiili Vabariigi vahelise narkootiliste ja psühhotroopsete ainete ebaseaduslikuks valmistamiseks sageli kasutatavate lähteainete ja keemiliste ainete lepingu sõlmimise kohta
(98/708/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 113 koostoimes artikli 228 lõike 2 esimese lause ja artikli 228 lõikega 4,
võttes arvesse komisjoni ettepanekut
ning arvestades, et:
25. septembril 1995 volitas nõukogu komisjoni ühenduse nimel pidama läbirääkimisi narkootikumide lähteainete ja psühhotroopsete ainete kontrolli lepingu üle Ameerika Riikide Organisatsiooni liikmesriikidega; selle volituse kohaselt viis komisjon läbirääkimised Tšiiliga lõpule 3. detsembril 1997;
Euroopa Ühenduse ja Tšiili Vabariigi vaheline narkootiliste ja psühhotroopsete ainete ebaseaduslikuks valmistamiseks sageli kasutatavate lähteainete ja keemiliste ainete leping tuleks heaks kiita;
on asjakohane, et nõukogu volitaks komisjoni ühenduse nimel heaks kiitma pärast nõukogu poolt määratud erikomiteega konsulteerimist lepingusse tehtavad muudatused, kui lepinguga nähakse ette, et need võtab vastu ühine kontrollgrupp; selline volitus peab siiski piirduma lepingu lisade muutmisega nende ainete osas, mida narkootiliste ainete lähteaineid ja keemilisi aineid reguleerivad ühenduse õigusaktid on varem käsitlenud,
ON VASTU VÕTNUD JÄRGMISE OTSUSE:
Artikkel 1
Ühenduse nimel kiidetakse heaks Euroopa Ühenduse ja Tšiili Vabariigi vaheline narkootiliste ja psühhotroopsete ainete ebaseaduslikuks valmistamiseks sageli kasutatavate lähteainete ja keemiliste ainete leping.
Lepingu tekst on lisatud käesolevale otsusele.
Artikkel 2
Nõukogu eesistujal on õigus määrata isik, kes on volitatud lepingule alla kirjutama.
Artikkel 3
Nõukogu eesistuja vahetab ühenduse nimel lepingu [1] artiklis 12 ettenähtud dokumendid.
Artikkel 4
1. Ühendust esindab lepingu artikliga 9 ettenähtud ühises kontrollgrupis komisjon, keda abistavad liikmesriikide esindajad.
2. Komisjonil on õigus lepingu lisade muudatused ühenduse nimel heaks kiita, mis on vastu võetud ühise kontrollgrupi poolt lepingu artiklis 10 sätestatud korras.
Komisjoni abistab selle ülesande täitmisel nõukogu määratud erikomitee, kelle ülesanne on välja töötada ühine seisukoht.
3. Lõikes 2 nimetatud volitus piirdub nende ainetega, mida narkootiliste ainete lähteaineid ja keemilisi aineid reguleerivad asjakohased ühenduse õigusaktid on varem käsitlenud.
Artikkel 5
Käesolev otsus avaldatakse Euroopa Ühenduste Teatajas.
Brüssel, 3. november 1998

Labels: 0
1
15
18